SA A-span se kolfwerk spel gevaar | Netwerk24
Deur Tinus van Staden 11 September 2019 15:26
As die kolfwerk van Suid-Afrika se naasbestes 'n aanduiding is, moet Protea-ondersteuners hulle regmaak vir trane in die reeks van drie toetse in Oktober teen Indië.
Slegs 20 boulbeurte is weens 'n nat buiteveld en swak lig Woensdag op dag drie van die SA A-span se eerste vierdagwedstryd teen Indië se naasbestes in Thiruvananthapuram afgestuur. Dit was 20 beurte wat baie lelik vir die SA A-span geëindig het, nadat hy van 168/5 tot 179/9 ineengestort het.
Wiaan Mulder het naby aan 'n 50-tal gekom op die derde dag van die SA A-span se eerste vierdagwedstryd teen Indië A. Foto: Gallo Images
Heinrich Klaasen (48) en Wiaan Mulder (46) se vennootskap van 74 lopies was saam met Zubayr Hamza se 44 die enigste ligpunt van die Suid-Afrikaners se tweede beurt.
Klaasen en Mulder het die beurt Woensdag op 125/5 hervat en tot 168/5 gevorder, voordat die paaltjies begin val en die Suid-Afrikaners die dag op 179/9 geëindig het.
Nadat die toerspan 164 in sy eerste beurt aangeteken het, het hy nou 'n skamele voorsprong van 40 lopies op die Indiërs se eerstebeurttelling van 303.
Met een paaltjie staande en Lutho Sipamla (5*) en Lungi Ngidi (0*) voor die penne, staan die Protea-naasbestes g'n kans om dié wedstryd te wen nie. Hulle sal moet bid vir reën as hulle die wedstryd onbeslis wil laat eindig.
Hamza, Klaasen, Ngidi, Aiden Markram, Senuran Muthusamy en Dane Piedt is almal lede van sowel die A- as die toetsspan. Swak vertonings teen Indië se naasbestes kan dus 'n sielkundige letsel voor die toetsreeks laat.
Dit is geen verrassing nie dat 'n draaier, Shahbaz Nadeem, die grootse Indiese verwoester is.
Nadeem, 'n linksdraaier, het drie paaltjies vir slegs 17 lopies in 14 beurte in die Suid-Afrikaners se tweede beurt platgetrek. Muthusamy, Khaya Zondo en die jong Marco Jansen, wat die voorste lopiemaker in die eerste beurt was, was Nadeem se slagoffers.
Die kolwers sukkel klaarblyklik om lopies teen die draaier aan te teken, soos wat die suinige 1.21 lopies wat hy gemiddeld per boulbeurt afstaan, bewys.